***- Nota de premsa - 28/11/2016***

**L’IRBLleida se suma a la campanya de donacions *Giving Tuesday* amb un projecte per seguir formant joves investigadors**

* **Les donacions permetran que un jove investigador segueixi la seva recerca a Lleida durant un any**

L’Institut de Recerca Biomèdica de Lleida Fundació Dr. Pifarré (IRBLleida) se suma enguany per primer cop a la iniciativa [*Giving Tuesday*](http://givingtuesday.cat/projects/invertir-en-los-jovenes-investigadores/) que té lloc demà dimarts, 29 de novembre, i que és un moviment global que vol incentivar i multiplicar les bones accions de les persones. L’objectiu és dedicar un dia a celebrar a tot el món l’acció de donar, ja siguin aliments, diners, temps (voluntariat), objectes de segona mà, etc. En el cas concret de l’IRBLleida, es proposa el [projecte d’invertir en la formació de joves investigadors](http://givingtuesday.cat/projects/invertir-en-los-jovenes-investigadores/). El repte és aconseguir 20.000 € per a la contractació anual d’un investigador i, per tant, que aquest segueixi la seva formació a Lleida durant un any.

Prop de 50 joves investigadors, d’entre 22 i 35 anys, treballen actualment a l’IRBLleida, l’Institut de Recerca sanitària de la demarcació de Lleida. Són joves formats en l’àmbit de la biologia, la medicina, la infermeria o la fisioteràpia, entre d’altres, que formen part d’un dels 30 grups de recerca que integren l’IRBLleida, dedicats a avançar en el diagnòstic i la prevenció de malalties en diferents àrees: medicina terapèutica experimental, medicina clínica, neurociència, models cel·lulars i moleculars de patologies humanes i altres línies.

Tot i que el *Giving Tuesday* és demà dimarts, 29 de novembre, les donacions es podran fer fins al 31 de desembre, data de tancament del projecte a la pàgina web.

L’IRBLleida està compromès a avançar en la recerca biomèdica com a mitjà per millorar la salut de la població. Més de 300 professionals, tant de la Universitat de Lleida com de l’Hospital Universitari Arnau de Vilanova, l’Hospital Universitari de Santa Maria i els centres d’atenció primària del Departament de Salut integren l’IRBLleida. A més, des de l’any 2014, l’IRBLleida és un dels set únics centres catalans que disposa de l’acreditació com a institut d’investigació sanitària que atorga l’Instituto de Salud Carlos III. Una potencialitat que permet que Lleida sigui un centre de referència en recerca.

[Enllaç al projecte de l’IRBLleida](http://givingtuesday.cat/projects/invertir-en-los-jovenes-investigadores/)

Text: Comunicació i Premsa IRBLleida